b'\n_START_ARTICLE_\nV\xc3\xa4liaikainen IRA\n_START_SECTION_\nV\xc3\xa4liaikainen IRA\n_START_PARAGRAPH_\nPohjois-Irlannin levottomuudet alkoivat, kun l\xc3\xa4hinn\xc3\xa4 katoliset kansalaisoikeusaktivistit alkoivat osoittaa mielt\xc3\xa4 vuonna 1968._NEWLINE_Ulsterin p\xc3\xa4\xc3\xa4osin protestanttiset unionistit ja lojalistit vastustivat n\xc3\xa4it\xc3\xa4, mm. koska pitiv\xc3\xa4t niit\xc3\xa4 IRA:n toimintana. Niinp\xc3\xa4 Ulsterin puolisotilaalliset aktivistit hy\xc3\xb6kk\xc3\xa4siv\xc3\xa4t mielenosoittajien kimppuun, ja poliisi pyrki tukahduttamaan v\xc3\xa4kivaltaisesti laittomat mielenilmaukset._NEWLINE_Elokuussa 1969 puhkesi Derryssa valtava protestanttien mellakka, joka johti taisteluihin irlantilaismielisten nationalistien ja heit\xc3\xa4 vastustavien poliisin ja lojalistien kesken. Sis\xc3\xa4llissotaa muistuttava v\xc3\xa4kivalta ja kaaos levisi koko maahan, ja Iso-Britannia l\xc3\xa4hetti joukkojaan saarelle._NEWLINE_V\xc3\xa4liaikaisen IRA:n (the Provisionals, the Provos, na Sealadaigh) muodostuttua v\xc3\xa4kivalta paheni. My\xc3\xb6s britit lujittivat otettaan. Tammikuussa 1972 koettiin Londonderryn verisunnuntai (Bloody Sunday, Domhnach na Fola). Silloin brittil\xc3\xa4iset laskuvarjoj\xc3\xa4\xc3\xa4k\xc3\xa4rit avasivat tulen  katoliseen v\xc3\xa4kijoukkoon mielenosoituksen aikana. T\xc3\xa4st\xc3\xa4 U2-yhtye teki vuosikymmen my\xc3\xb6hemmin kappaleensa Sunday Bloody Sunday. 14 kuolonuhria vaatinut tapahtuma sai katolilaiset lopullisesti vakuuttuneeksi siit\xc3\xa4, ett\xc3\xa4 brittisotilaat olivat vihollisia, vaikka heid\xc3\xa4t oli alkujaan tuotu maakuntaan nimenomaan katolilaisia puolustamaan. IRA:n rivit sankkenivat vapaaehtoisista._NEWLINE_Odottamatta IRA kuitenkin aloitti tulitauon ja onnistui saamaan aikaan neuvottelukosketuksen Ison-Britannian hallitukseen. "Provojen" johtaja Se\xc3\xa1n Mac Stiof\xc3\xa1in ja h\xc3\xa4nen taustatiimins\xc3\xa4, johon jo tuolloin kuuluivat Martin McGuinness ja Gerry Adams, tapasivat William Whitelawn Lontoossa hein\xc3\xa4kuussa 1972. Koska Whitelaw piti IRA:n vaatimuksia (muun muassa brittijoukkojen asteittainen vet\xc3\xa4ytyminen saarelta, poliittisten vankien vapauttaminen) kohtuuttomina, neuvottelut p\xc3\xa4\xc3\xa4ttyiv\xc3\xa4t nopeasti tuloksettomina. Pari p\xc3\xa4iv\xc3\xa4\xc3\xa4 my\xc3\xb6hemmin joukko protestanttien kodeistaan h\xc3\xa4\xc3\xa4t\xc3\xa4mi\xc3\xa4 katolisia yritti IRA:n tuella asettua asumaan vastaavasti pakoon l\xc3\xa4hteneiden protestanttien tyhjiin asuntoihin. Kun brittisotilaat pys\xc3\xa4yttiv\xc3\xa4t muuttoauton ja pid\xc3\xa4ttiv\xc3\xa4t pari IRA:n miest\xc3\xa4, operaatiosta vastannut IRA:n esikuntap\xc3\xa4\xc3\xa4llikk\xc3\xb6 S\xc3\xa9amus Twomey tulkitsi brittien rikkoneen tulitauon, ja IRA:n suora toiminta alkoi uudelleen._NEWLINE_Tulitauon kaaduttua Pohjois-Irlannin tilanne eskaloitui v\xc3\xa4kivallan kierteeksi. IRA erikoistui pommir\xc3\xa4j\xc3\xa4ytyksiin siin\xc3\xa4 miss\xc3\xa4 unionistien keinona s\xc3\xa4ilyi surmaaminen ampuma-asetta k\xc3\xa4ytt\xc3\xa4en. 21. hein\xc3\xa4kuuta 1972, niin sanottuna veriperjantaina, IRA r\xc3\xa4j\xc3\xa4ytti Belfastin keskustassa kaksikymment\xc3\xa4 pommia. Evakuointiyrityksist\xc3\xa4 ja pommivaroituksista huolimatta yhdeks\xc3\xa4n ihmist\xc3\xa4 kuoli. Kymmenen p\xc3\xa4iv\xc3\xa4\xc3\xa4 my\xc3\xb6hemmin autopommit surmasivat yhdeks\xc3\xa4n ihmist\xc3\xa4 lis\xc3\xa4\xc3\xa4 pieness\xc3\xa4 kyl\xc3\xa4ss\xc3\xa4 l\xc3\xa4hell\xc3\xa4 Londonderry\xc3\xa4. Molemmat tapaukset tuomittiin my\xc3\xb6s maltillisten nationalistien piiriss\xc3\xa4. Vuoden 1972 aikana IRA ja siit\xc3\xa4 lohjenneet ryhm\xc3\xa4t surmasivat yhteens\xc3\xa4 281 ihmist\xc3\xa4. T\xc3\xa4m\xc3\xa4 oli runsaat puolet kaikista Pohjois-Irlannin maakuntien poliittisen v\xc3\xa4kivallan uhreista kyseisen\xc3\xa4 vuonna._NEWLINE_IRA oli onnistunut valloittamaan itselleen kokonaisia kortteleita Belfastissa ja erityisesti Londonderryss\xc3\xa4 (Free Derry), mutta brittien turvallisuusjoukot valtasivat n\xc3\xa4m\xc3\xa4 alueet hein\xc3\xa4kuussa 1972 takaisin massiivisen operaatio Moottorimiehen (Operation Motorman) yhteydess\xc3\xa4. T\xc3\xa4m\xc3\xa4 kuitenkin vain lis\xc3\xa4si nuorten katolisten halukkuutta liitty\xc3\xa4 IRA:n riveihin. My\xc3\xb6s vuoden 1973 n\xc3\xa4ytt\xc3\xa4v\xc3\xa4t pid\xc3\xa4tykset pikemminkin lujittivat j\xc3\xa4rjest\xc3\xb6n taistelutahtoa. Vangiksi joutui muun muassa IRA:n esikuntap\xc3\xa4\xc3\xa4llikk\xc3\xb6 Se\xc3\xa1n Mac Stiof\xc3\xa1in. Marraskuussa 1973 maaliskuisesta Lontoon pommi-iskusta, jossa kuoli yksi ihminen, pid\xc3\xa4tettiin Pricen sisarukset Dolores ja Marian, ._NEWLINE_Vuoden 1974 alussa Pohjois-Irlantiin perustettiin Irlannin ja Ison-Britannian yhteisell\xc3\xa4 niin sanotulla Sunningdalen sopimuksella er\xc3\xa4\xc3\xa4nlainen neuvoa-antava yhteishallintoelin. Protestantit ep\xc3\xa4iliv\xc3\xa4t kyseess\xc3\xa4 olevan ensimm\xc3\xa4inen askel kohti Irlannin j\xc3\xa4lleenyhdist\xc3\xa4mist\xc3\xa4 ja kaatoivat Sunningdalen sopimuksen yleislakolla. My\xc3\xb6sk\xc3\xa4\xc3\xa4n IRA ei ollut ihastunut sopimukseen, jota pidettiin yrityksen\xc3\xa4 lahjoa katoliset kannattamaan unionia._NEWLINE_Toukokuussa 1974 protestantit koettivat laajentaa sotaa Irlannin tasavallan puolelle ja r\xc3\xa4j\xc3\xa4yttiv\xc3\xa4t Dublinissa ja Monaghanissa pommeja, joiden uhriksi joutui kolmisenkymment\xc3\xa4 ihmist\xc3\xa4. Protestanttien asiaa t\xc3\xa4m\xc3\xa4 ei hy\xc3\xb6dytt\xc3\xa4nyt, koska IRA sai siit\xc3\xa4 k\xc3\xa4ytt\xc3\xb6kelpoisen perustelun laajentaa iskujaan Englantiin. T\xc3\xa4m\xc3\xa4 johti Birminghamin, Woolwichin ja Guildfordin attentaatteihin, joiden uhriksi joutui pubeissa olevia sivullisia. IRA oli arvellut paikkojen olleen p\xc3\xa4\xc3\xa4asiassa brittisotilaiden kantapaikkoja. Brittiviranomaiset onnistuivat kuitenkin ylireagoinnillaan tekem\xc3\xa4\xc3\xa4n n\xc3\xa4ist\xc3\xa4kin iskuista IRA:lle tiedotusvoittoja, koska niiden tuloksena vankilaan heitettiin joukko viattomia ihmisi\xc3\xa4 - niin sanotut Birminghamin kuutoset ja Guildfordin neloset - j\xc3\xa4lkimm\xc3\xa4isten kohtalosta Jim Sheridan teki sittemmin elokuvansa "Is\xc3\xa4n nimeen"._NEWLINE_Tyypillisi\xc3\xa4 olivat my\xc3\xb6s IRA:n ja protestanttien keskin\xc3\xa4iset kostoiskut. "Bandiittien maakunnan" pilkkanimen saaneesta Armaghin maakunnan etel\xc3\xa4osasta tuli 1970-luvun puolessav\xc3\xa4liss\xc3\xa4 todellinen taistelutanner. Kumpikin osapuoli harjoitti murhia kaksin, jopa kolminkertaisina verikostoina. Kohteina olivat kuitenkin ulkopuoliset siviilit, jotka sattuivat kuulumaan "v\xc3\xa4\xc3\xa4r\xc3\xa4\xc3\xa4n" uskonnollis-etniseen ryhm\xc3\xa4\xc3\xa4n. Tammikuussa 1976 IRA pys\xc3\xa4ytti kahtatoista ty\xc3\xb6l\xc3\xa4ist\xc3\xa4 kuljettaneen pikkubussin ja tiedusteli ty\xc3\xb6l\xc3\xa4isilt\xc3\xa4 uskontoa. Katolilaiseksi tunnustautunut sai k\xc3\xa4skyn poistua; muut surmattiin konetuliaseilla. Yksi protestantti p\xc3\xa4\xc3\xa4si pakoon. T\xc3\xa4m\xc3\xa4 sai protestantit luopumaan omista kostomurhistaan maakunnan alueella, mutta lujitti protestanttien p\xc3\xa4\xc3\xa4tt\xc3\xa4v\xc3\xa4isyytt\xc3\xa4 my\xc3\xb6s terroritekoihin.\n_START_SECTION_\nN\xc3\xa4lk\xc3\xa4lakkojen ja protestien aika\n_START_PARAGRAPH_\n1980-luvun alussa IRA nousi uudelleen otsikoihin n\xc3\xa4lk\xc3\xa4lakkojensa ansiosta, joista kuuluisin on Bobby Sandsin n\xc3\xa4lk\xc3\xa4lakko. N\xc3\xa4lk\xc3\xa4lakot olivat jatkoa IRA:laisten eristysvankien vaatimukselle saada takaisin heille 1970-luvun alkuvuosina my\xc3\xb6nnetty ja sittemmin j\xc3\xa4lleen poistettu poliittisen vangin status. T\xc3\xa4ll\xc3\xa4 Britannia halusi korostaa, ett\xc3\xa4 sen n\xc3\xa4k\xc3\xb6kulmasta aseellisten ryhmittymien j\xc3\xa4senet olivat tavallisia v\xc3\xa4kivaltarikollisia. Poliittisen vangin kohteluun oli kuulunut muun muassa oikeus omiin vaatteisiin vankilaunivormujen sijasta, vapaa mahdollisuus tavata vankitovereita, oikeus lukea haluamiaan kirjoja ja vastaanottaa paketteja._NEWLINE_Vuodesta 1976 alkaen er\xc3\xa4\xc3\xa4t IRA-vangit kielt\xc3\xa4ytyiv\xc3\xa4t pit\xc3\xa4m\xc3\xa4st\xc3\xa4 vangin univormua, jolloin heid\xc3\xa4t teljettiin selleihins\xc3\xa4 alasti. Koska heid\xc3\xa4n olisi pit\xc3\xa4nyt sellist\xc3\xa4 poistuessa pukeutua vaatteisiin, he j\xc3\xa4iv\xc3\xa4t selliin alasti, pelkk\xc3\xa4\xc3\xa4n huopaan (englanniksi blanket) pukeutuneina - t\xc3\xa4m\xc3\xa4 synnytti sanonnan on the blanket. Protesti k\xc3\xa4rjistyi pian: lopulta vangit kielt\xc3\xa4ytyiv\xc3\xa4t poistumasta selleist\xc3\xa4\xc3\xa4n edes vessak\xc3\xa4ynneille ja alkoivat tuhria sellins\xc3\xa4 ulosteilla, virtsalla ja naisvankien ollessa kyseess\xc3\xa4 kuukautisverell\xc3\xa4. _NEWLINE_"Likainen protesti" her\xc3\xa4tti jo huomiota, mutta todelliseksi vankilasodaksi tilanne kehittyi, kun joukko vankeja ryhtyi Brendan Hughesin (Breand\xc3\xa1n \xc3\x93 hAodha) johdolla n\xc3\xa4lk\xc3\xa4lakkoon lokakuussa 1980. Ensimm\xc3\xa4inen n\xc3\xa4lk\xc3\xa4lakko loppui uhreitta, mutta uusi alkoi maaliskuussa 1981 Bobby Sandsin (Roibeard \xc3\x93 Seachnasaigh) johdolla. N\xc3\xa4lk\xc3\xa4lakkonsa aikana Sands ehti olla ehdokkaana parlamentin t\xc3\xa4ytevaaleissa, joissa h\xc3\xa4net valittiin Fermanaghin-Etel\xc3\xa4-Tyronen vaalipiirin edustajaksi Britannian parlamentin alahuoneeseen. Vaalivoitto ei kuitenkaan vaikuttanut p\xc3\xa4\xc3\xa4ministeri Margaret Thatcheriin, mutta sen merkitys IRA:lle oli valtaisa. N\xc3\xa4lk\xc3\xa4lakon p\xc3\xa4\xc3\xa4tytty\xc3\xa4 3. lokakuuta kymmenen miest\xc3\xa4 Sands mukaan lukien olivat kuolleet n\xc3\xa4lk\xc3\xa4\xc3\xa4n. Sandsin hautajaiset 7. toukokuuta 1981 muodostuivat suurmielenosoitukseksi._NEWLINE_Sands oli kuuluisin n\xc3\xa4lk\xc3\xa4lakon kuolonuhreista. 12. toukokuuta menehtyi Francis Hughes (Proinsias \xc3\x93 hAodha), 21. toukokuuta Raymond McCreesh (R\xc3\xa9amann Mac Raois) ja Patsy O\'Hara (Peatsa\xc3\xad \xc3\x93 hEadhra). Hein\xc3\xa4kuussa kuolivat Joe McDonnell (Seosamh Mac D\xc3\xb3naill) ja Martin Hurson, elokuussa Kevin Lynch (Caoimh\xc3\xadn \xc3\x93 Loingsigh) sek\xc3\xa4 Kieran Doherty (Ciar\xc3\xa1n \xc3\x93 Dochartaigh), joka my\xc3\xb6s valittiin kansanedustajaksi n\xc3\xa4lk\xc3\xa4lakkonsa aikana. N\xc3\xa4lk\xc3\xa4lakkolaiset olivat poikkeuksetta tavallisia nuoria miehi\xc3\xa4, joihin pohjoisirlantilaisen nuorison oli helppo samastua. Monille IRA:han kriittisestikin suhtautuneille pohjoisirlantilaisille katolisille he olivat oman kyl\xc3\xa4n poikia, miltei omaa lihaa ja verta. _NEWLINE_N\xc3\xa4lk\xc3\xa4lakot olivat Thatcherille valtava arvovaltatappio ja lujittivat IRA:n otetta katolisesta yhteis\xc3\xb6st\xc3\xa4. Sands j\xc3\xa4tti j\xc3\xa4lkeens\xc3\xa4 iskulauseen Tiocfaidh \xc3\xa1r l\xc3\xa1! ("Meid\xc3\xa4n p\xc3\xa4iv\xc3\xa4mme" - tai "aikamme" - "tulee!"). Iirin kieli oli erityisen k\xc3\xa4ytt\xc3\xb6kelpoinen kommunikoinnin v\xc3\xa4line vankilassa, koska harvat vanginvartijat osasivat sit\xc3\xa4. Kieliopillisesti tasavaltalaisvankien iiri oli yhdistelm\xc3\xa4 englantia ja iiri\xc3\xa4, mink\xc3\xa4 vuoksi se sai kielipoliisien keskuudessa nimen Jailtach. Vangit j\xc3\xa4rjestiv\xc3\xa4t kesken\xc3\xa4\xc3\xa4n my\xc3\xb6s luentoja ja luku- sek\xc3\xa4 keskustelupiirej\xc3\xa4 saaren historiasta, politiikasta ja tasavaltalaisideologiasta. Moni vanki suoritti korkeakouluopintoja vankeusaikanaan, muutama aina v\xc3\xa4it\xc3\xb6skirjaan saakka.\n_START_SECTION_\nIRA:n aseellisen siiven loppu\n_START_PARAGRAPH_\nSyyskuussa 2008 IRA ilmoitti IMC:n riippumattoman valvontakomission v\xc3\xa4lityksell\xc3\xa4 luopuneensa kaikesta aseellisesta toiminnasta. T\xc3\xa4m\xc3\xa4 on ollut protestanttien vaatimus ehtona yhteisty\xc3\xb6lle Sinn Feinin kanssa. Irlannin hallitus on vahvistanut IRA:n olevan lopullisesti poissa.'